वैसे, बरानवे साल की ऊम्र कम नहीं होती। शरीर थक जाता है। चार कदम चलने में भी दम निकल जाता है। लेकिन बेहद बूढ़ा होने के बावजूद दक्षिण की राजनीति के इस सबसे मजबूत मनुष्य का राजनीतिक प्रभामंडल कुछ दिन पहले तक उनसे भी कई गुना ज्यादा मजबूत था। इतना मजबूत कि उनके सामने किसी की जुबान नहीं खुलती थी और लोग हाथ जोड़कर चरण छूने से पहले भी सौ बार सोचते थे। व्हील चेयर पर तो खैर वे तब भी चलते थे, जब सर्वशक्तिमान थे।। मगर, इतनी महान किस्म की मजबूती के अचानक मजबूरी में तब्दील हो जाने की इससे मजबूत मिसाल और क्या हो सकती है कि बेटी कनीमोई के जेल जाने से बेहद आहत करुणानिधि मोम की तरह पिघलने लगे थे। तिहाड़ की दीवारों के बीच बेटी से मिलकर धार धार रोते देश ने उन्हें देखा है। और यह सब देख आपको भले ही इस बूढ़ी आत्मा पर तरस आया हो, पर यकीन मानिए,जयललिता इन दिनों बड़ी सुकून में थीं। कभी सिनेमा में करुणानिधि की लिखी कथाओं और पटकथाओं पर वे बहुत शानदार अभिनय किया करती थीं और करुणानिधि के लिखे गानों की ताल पर पग- पग थिरकती थीं। सिनेमा के परदे पर जयललिता के जवलेदार अंदाज पर दर्शक खूब तालियां – सीटियां बजाते थे। पर, बाद के दिनों में परदे की पटकथा के बजाय असल जिंदगी के राजनीतिक मैदान में जयललिता की लिखी पटकथा पर करुणानिधि को थिरकता देख जयललिता को बहुत मजा आ रहा था। संस्कार और संस्कृति तो यही कहती है कि जो इस दुनिया से चला गया,उसके बारे में ऐसा कुछ भी ऐसा नहीं कहना – लिखना चाहिए, जिससे उसकी मृत्यु का अपमान हो। लेकिन क्या तो राजनीति की जिंदगी और क्या राजनेताओं की मौत ! जिनके लिए मौत भी सिर्फ और सिर्फ वोट बटोरने के एक महापर्व के अलावा कुछ भी नहीं होता हो, उनके बारे में सच कहने पर काहे की तकलीफ। राजनीति करनेवालों को भी ऐसी तकलीफें देने में ही सुकून मिला करता है। और जयललिता तो ऐसे ही सूकून के शौक से सराबोर थी, और इसी तरह के सुकूनों से अतिरिक्त ताकत भी अर्जित किया करती थी। जयललिता की यह ताकत को देश ने अकसर कंटीली और शरारती मुस्कान के रूप में कभी उनके होठों से तो कभी आंखों से मंद मंद टपकते इस देश ने देखा है। खासकर तब, जब आधी रात को नींद में सोए करुणानिधि को घसीटते हुए खींचकर दरवाजे तक लाकर पुलिस से उन्होंने गिरफ्तार करवाया था। पूरे देश ने एक बूढ़े आदमी की इस बेइज्जती को सांस थामकर देखा था। लेकिन, राजनीति वैसे भी, सतत सांस थामकर देखे जानेवाले खेल के अलावा है ही क्या।